เก็บตกการเงิน
เมืองไทยประกันชีวิตแปรเป็นบริษัทมหาชน
4 ต.ค. 2555

เมืองไทยประกันชีวิตแปรเป็นบริษัทมหาชน 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า เมืองไทยประกันชีวิตได้แปรสภาพเป็นบริษัทมหาชนจำกัด ตั้งแต่วันที่ 1 ต.ค. 2555 เป็นต้นไป แต่บริษัทไม่ได้ดำเนินการเข้าจดทะเบียนในตลาดหลักทรัพย์แห่งประเทศไทย
สำหรับการแปรสภาพเป็นบริษัทมหาชนจำกัดในครั้งนี้ ไม่มีผลกระทบต่อผู้เอาประกันภัย รวมถึงสิทธิต่างๆ ตามกรมธรรม์ เนื่องจากบริษัทยังคงยึดถือข้อตกลงและเงื่อนไขที่มีอยู่กับผู้เอาประกันภัยตามที่ระบุในสัญญา โดยผู้เอาประกันภัยยังคงได้รับผลประโยชน์และความคุ้มครองตามเดิม รวมทั้งไม่ส่งผลกระทบต่อโครงสร้างผู้ถือหุ้น กลุ่มผู้ถือหุ้นหลักยังคงเป็นกลุ่มเดิม รวมถึงไม่ส่งผลต่อการบริหารจัดการ เพราะคณะผู้บริหาร คณะกรรมการยังคงเป็นกลุ่มเดิมเช่นเดียวกัน ซึ่งยังคงยึดมั่นในนโยบายตามที่ประกาศไว้ 
บริษัทมีความมั่นคงแข็งแกร่งทางการเงิน โดยมีเงินกองทุนมากกว่าที่กฎหมายกำหนด บริษัทยังคงยึดหลักบรรษัทภิบาลที่ดีในการดำเนินธุรกิจ พร้อมการเติบโตอย่างมั่นคงและแข็งแกร่ง เพื่อสร้างหลักประกันที่อุ่นใจให้กับประชาชน ตลอดจนการมุ่งมั่นสร้างสรรค์สิ่งที่ดีและเป็นประโยชน์เพื่อตอบแทนคืนสู่สังคมในด้านต่างๆ
ธนชาตเปิดประมูลขายหนี้เช่าซื้อ 
กลุ่มธนชาต เปิดประมูลขายสิทธิเรียกร้องในหนี้เช่าซื้อรถยนต์ ภายหลังบอกเลิกสัญญาเช่าซื้อแล้วของบริษัทในกลุ่มธนชาต ประกอบด้วย ธนาคารธนชาต บจ.ธนชาตกรุ๊ปลีสซิ่ง และบริษัท ทุนธนชาต รวม 1.5 หมื่นสัญญา และมีมูลหนี้รวม 2,900 ล้านบาท โดยเปิดให้ผู้สนใจรับเอกสารการประมูลตั้งแต่วันที่ 819 ต.ค. 2555 และยื่นซองประมูลเสนอราคาในวันที่ 25 ต.ค. 2555 ติดต่อไปได้ที่ฝ่ายปรับปรุงโครงสร้างหนี้เช่าซื้อของธนาคาร
KTB netbank เปิดบัญชีแล้วได้บุญ
นายอนุชิต อนุชิตานุกูล รองกรรมการผู้จัดการใหญ่ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า ลูกค้าที่เปิดบัญชีใหม่กับ KTB netbank ทุกประเภท ได้แก่ บัญชีเงินฝาก NetSavings บัญชีเงินฝาก NetSpecialSavings และบัญชีเงินฝาก NetFixed ในระหว่างวันที่ 1 ต.ค.30 พ.ย.นี้ ธนาคารจะสมทบให้ 1 บาท เมื่อเปิดบัญชีทุก 1,000 บาท สมทบทุนสร้างศูนย์ปลูกถ่ายอวัยวะโรงพยาบาลรามาธิบดี เพื่อพัฒนาศักยภาพด้านการแพทย์ ต่อยอดการวิจัย และเพิ่มขีดความสามารถในการปลูกถ่ายอวัยวะ คืนชีวิตให้กับผู้ป่วยโรคเลือด ไต และตับระยะสุดท้าย 
นอกจากลูกค้าจะได้ร่วมทำบุญช่วยชีวิตผู้ป่วยแล้ว ยังได้รับอัตราดอกเบี้ยเงินฝากที่สูงกว่าปกติ โดยเงินฝาก NetSavings และเงินฝาก NetSpecialSavings รับดอกเบี้ยสูงกว่าออมทรัพย์ปกติ 0.5% ต่อปี และเงินฝาก NetFixed รับดอกเบี้ยสูงกว่าเงินฝากประจำปกติ 0.3%
อนุชิต อนุชิตานุกูล กล่าวต่อไปว่า KTB netbank เป็น Virtual Bank สมบูรณ์แบบ โดยลูกค้าสามารถโอนเงินระหว่างบัญชีของธนาคารหรือบัญชีต่างธนาคาร ชำระค่าสินค้าและบริการ ชำระเงินกู้ เปิดบัญชีใหม่ ซื้อขายกองทุน หรือขออนุมัติสินเชื่อ ด้วยตนเองผ่านโทรศัพท์มือถือ คอมพิวเตอร์ หรือ แท็บเลต หรือสั่งให้พนักงานธนาคารทำธุรกรรมให้โดยผ่านระบบ VDO Call เหมือนมีสาขาส่วนตัว เพียงดาวน์โหลด netbank Application จาก Website ของธนาคาร หรือ App Store โดยไม่ต้องเสียค่าใช้จ่าย ถือเป็นการปฏิวัติธนาคารแบบเบ็ดเสร็จ